Oktoober 2009

**Oktoober [[2009]]**, kroonika

2009. aasta oktoober algas neljapäeval ja lõppes 31 ööpäeva pärast laupäeval.

## [[1. oktoober]]

* San Marinos astusid ametisse kaptenregendid Francesco Mussoni ja Stefano Palmieri.
* Euroopa Nõukogu peasekretärina asus tööle Thorbjørn Jagland.
* Iraagi peaminister Nūrī al-Mālikī asutas 2010. aasta parlamendivalimisteks laiapõhjalise nii šiiitidest kui ka sunniitidest koosneva rühmituse, mis on vastukaaluks tema endiste liitlaste augustis loodud liidule.
* Šveitsis Genfi lähedal Iraani ning Ameerika Ühendriikide, Venemaa, Hiina, Suurbritannia, Prantsusmaa ja Saksamaa esindajate osalusel peetud tuumakõnelustel lubas Iraan lasta Rahvusvahelise Aatomienergia Agentuuri esindajad oma uraanirikastustehast kontrollima.
* Hiinas tähistati 60 aasta möödumist Hiina Rahvavabariigi loomisest. 
* Indoneesias Sumatra saare lähedal toimus uus maavärin, mille tugevus oli 6,8 palli. Eelmise päeva maavärina ohvreid on leitud vähemalt 1100.
* Soome parlamendis opositsiooni algatatud korruptsioonikahtlustega seotud usaldushääletusel toetas peaminister Matti Vanhast 117 esindajat 200-st.
* Suurbritannias hakkas tööle Ülemkohus.
* Läti lennufirma airBaltic avas lennuliini Tallinna ja Turu vahel.
* Euroopas võeti kasutusele uus automaatne asukoha määramise süsteem EGNOS, mis võimaldab asukoha määrata kahe meetri täpsusega.
* Eestis sai teaduskeskus Ahhaa Ettevõtluse Arendamise Sihtasutuselt 80 miljonit krooni uue maja ehitamiseks.
* Eestis ühinesid AS Maaleht ja Eesti Ekspressi Kirjastuse AS. Äriühingu uueks nimeks sai AS Eesti Ajalehed.

## [[2. oktoober]]

* Iirimaal toimus rahvahääletus põhiseaduse muudatuse üle, mis võimaldaks heaks kiita Lissaboni lepingu. Muudatuse poolt oli 67,1 protsenti hääletanutest.
* Nigeri president Mamadou Tandja nimetas peaministriks Ali Badjo Gamatié.
* Belgia pealinnas Brüsselis algasid uuesti kümme kuud tagasi Sloveeniaga peetava piirivaidluse tõttu katkenud Horvaatia liitumisläbirääkimised Euroopa Liiduga. 
* Itaalias Sitsiilias Messina provintsis hukkus paduvihmast tingitud tulvade ja maalihete tagajärjel vähemalt 20 inimest.
*Taani pealinnas Kopenhaagenis toimunud Rahvusvahelise Olümpiakomitee kongressil valiti 2016. aasta suveolümpiamängude toimumise linnaks Rio de Janeiro.
* Euroopa Liidu esimese astme kohus jättis rahuldamata Eesti riigi hagi suhkrutrahvi määramise vaidlustamiseks.
* Läänemaal Põgari-Sassis nähti teadaolevalt esimest korda Eestis tundra-neppviglet.
* Eestis kinkis Eesti Muusika- ja Teatriakadeemia audoktor dirigent Eri Klas akadeemiale tema 90. sünnipäevaks oma heliplaatide, nootide ja raamatute kogu.

## [[4. oktoober]]

* Kreekas toimusid parlamendivalimised. Valimised võitis Geórgios Papandréou juhitav Ülekreekaline Sotsialistlik Liikumine PASOK, kes sai umbes 43 protsenti häältest.
* Hiina peaminister Wen Jiabao alustas kolmepäevast visiiti Põhja-Koreas. 
* Afganistani idaosas Nūrestāni provintsis hukkus võitluses Ţālebāni mässulistega kaheksa Ameerika Ühendriikide ja kaks Afganistani sõdurit.
* Taani vägede ülemjuhataja Tim Sloth Jørgensen teatas, et astub tagasi seoses Afganistanis teeninud Taani sõduri kirjutatud raamatut puudutava skandaaliga.
* Iraani külastav Rahvusvahelise Aatomienergia Agentuuri peadirektor Muḩammad al-Barāda`ī leppis Iraani ametivõimudega kokku, et agentuuri esindajad lähevad Qomī linna lähedal asuvat uraanirikastustehast kontrollima 25. oktoobril.
* Taiwani saart tabas 6,3-palline maavärin, mille epitsenter oli umbes 23 km kaugusel saare idarannikust.
* Eesti president Toomas Hendrik Ilves ja Evelin Ilves sõitsid riigivisiidile Ungarisse.

## [[5. oktoober]]

* Kreeka president Károlos Papoúlias tegi parlamendivalimised võitnud Ülekreekalise Sotsialistliku Liikumise PASOK esimehele Geórgios Papandréoule ülesandeks moodustada valitsus.
* Rootsi Kuninglik Meditsiiniinstituut kuulutas välja Nobeli füsioloogia- või meditsiiniauhinna laureaadid. Auhinna said telomeeride uurimise eest Ameerika Ühendriikide teadlased Elizabeth Blackburn, Carol Greider and Jack Szostak.
* Eesti Draamateatri lavastus "Aabitsa kukk" võitis Riias toimunud rahvusvahelisel monolavastuste festivalil peaauhinna.

## [[6. oktoober]]

* Kreekas astus ametisse peaminister Geórgios Papandréou.
* Madagaskari vaenutsevad pooled jõudsid kokkuleppele võimu jagamises. Presidendiks jääb Andry Rajoelina ning peaministriks saab Eugène Mangalaza.
* Uganda pealinnas Kampalas vahistati üks tagaotsitumaid 1994. aasta Rwanda genotsiidi läbiviijaid Idelphonse Nizeyimana.
* Rootsi Kuninglik Teaduste Akadeemia kuulutas välja Nobeli füüsikaauhinna laureaadid. Auhinna said Hiina päritolu USA teadlane Charles Kao teedrajava töö eest valguskaablite uurimisel ning USA teadlane Willard Boyle ja Kanada päritolu USA teadlane George Smith laengsidestusseadise (CCD) leiutamise eest.
* Rootsis Stockholmis Euroopa Liidu ja Brasiilia tippkohtumisel kiideti heaks Euroopa Liidu ja Brasiilia viisavabaduse leping, mis jõustub pärast ametlikku allkirjastamist ning ratifitseerimist Brasiilia parlamendi poolt.
* Virginia ülikooli astronoomid Anne Verbiscer ja Michael Skrutskie ning Marylandi ülikooli astronoom Douglas Hamilton teatasid ajakirjas Nature seniteadmata Saturni rõnga avastamisest.
* Eesti suursaadik Serbias Rein Oidekivi andis Serbia presidendile Boris Tadićile üle oma volikirja.

## [[7. oktoober]]

* Al-Qā‘idah kuulutas välja püha sõja Hiina vastu, süüdistades riiki uiguuride tagakiusamises.
* Itaalia põhiseaduskohus tunnistas kehtetuks seaduse, mis tagas peaminister Silvio Berlusconile isikupuutumatuse.
* Rootsi Kuninglik Teaduste Akadeemia kuulutas välja Nobeli keemiaauhinna laureaadid. Auhinna said ribosoomide uurimise eest Ameerika Ühendriikide teadlased Venkatraman Ramakrishnan ja Thomas Steitz ning Iisraeli teadlane Ada Yonath.
* Bookeri auhinna võitjaks kuulutati Suurbritannia kirjanik Hilary Mantel ajaloolise romaani "Wolf Hall" eest.
* Egiptuse ametiisikud teatasid, et Egiptus lõpetas igasuguse koostöö Louvre'i muuseumiga protestina selle vastu, et muuseum ei tagasta Egiptusest varastatud kultuuriaardeid.
* Vanuatut tabas 7,8-palline maavärin, millele järgnes 7,3-palline järeltõuge. Anti tsunamihoiatus
* Võrus Tamula järve ääres avati rannapromenaad.

## [[8. oktoober]]

* Rootsi Akadeemia kuulutas välja Nobeli kirjandusauhinna laureaadi. Auhinna sai saksa kirjanik Herta Müller.
* Stalini pojapoeg Jevgeni Džugašvili kaebas kohtusse ajalehe Novaja Gazeta, süüdistades ajalehte oma vanaisa laimamises.
* Soome kriminaalõiguse dotsent Johan Bäckman kaebas endise siseministri Jüri Pihli Tallinna halduskohtusse, nõudes talle kehtestatud sissesõidukeelu ebaseaduslikuks tunnistamist ning hüvitist väärkohtlemise eest. 
* Eestit külastas Leedu president Dalia Grybauskaitė.
* Eestit külastas NATO peasekretär Anders Fogh Rasmussen.
* Eesti esimene suursaadik Tais Andres Unga andis Tai kroonprintsile Maha Vajiralongkornile üle oma volikirja.
* Eesti Post andis välja aasta linnu postmargi, mille on kujutatud kodukakku.

## [[9. oktoober]]

* Norra Nobeli Komitee kuulutas välja Nobeli rahuauhinna laureaadi. Auhinna sai Ameerika Ühendriikide president Barack Obama.
* Tšehhi president Vaclav Klaus teatas, et Tšehhi taotleb Lissaboni lepingusse klausli lisamist, mis ei võimaldaks pärast Teist maailmasõda Tšehhist pagendatud sakslastel oma varandust tagasi nõuda.
* Ukraina parlament kinnitas uueks välisministriks Petro Porošenko.
* Filipiinidel Luzoni saarel paduvihmade tõttu tekkinud maalihete tagajärjel on kahe päeva jooksul hukkunud vähemalt 181 inimest.
* Pakistani loodeosas Peshāwaris sai turul toimunud autopommi plahvatuses surma vähemalt 49 inimest. 
* Haiti pealinna Port-au-Prince'i lähedal kukkus alla ÜRO rahuvalve lennuk, mille pardal olnud 11 inimest hukkus.
* Ameerika Ühendriikide autotootja General Motors müüs Hummeri kaubamärgi Hiina ettevõttele Sichuan Tengzhong Heavy Industrial Machinery Company.
* Rahvusvaheline Olümpiakomitee valis oma presidendi Jacques Rogge tagasi uueks ametiajaks.
* Eestisse saabus visiidile Sloveenia välisminister Samuel Žbogar.
* Eesti suursaadik Poolas Taavi Toom andis Poola presidendile Lech Kaczyńskile üle oma volikirja.
* Tallinnas Rahvusooperis Estonia peeti president Toomas Hendrik Ilvese, Tartu Ülikooli eetikakeskuse ning Haridus- ja Teadusministeeriumi koostöös korraldatud Presidendi Kärajad, kus kõneldi usaldusest ja vastutusest poliitikas, majanduses ja kogu ühiskonnas.
* Tallinnas avati äri- ja meelelahutuskeskus Solaris.

## [[10. oktoober]]
* Šveitsis Zürichis sõlmisid Türgi välisminister Ahmet Davutoğlu ja Armeenia välisminister Eduard Nalbandjan lepped Türgi ja Armeenia diplomaatiliste suhete taastamiseks ja kahe riigi vahelise piiri avamiseks.
* Poola president Lech Kaczyński kirjutas alla Lissaboni lepingule. 
* Nigeeria lõunaosas toimunud kütuseauto plahvatuses hukkus üle 70 inimese.
* Venemaal Peterburis kogunes kesklinna tänavatele umbes 3000 inimest, kes avaldasid meelt Gazpromi kava vastu ehitada ajaloolisse keskusse 403 meetri kõrgune pilvelõhkuja. UNESCO on teatanud, et Peterburi ajalooline kesklinn, mis kuulub UNESCO maailma kultuuripärandi nimistusse, võidakse sellisel juhul nimistust välja arvata.

## [[11. oktoober]]

* Venemaal toimusid kohalikud valimised 75 1. järgu haldusüksuses 83-st. Opositsiooniparteid süüdistasid võimulolijaid ulatuslikes valimispettustes. 
* Türgi tühistas plaanitud rahvusvahelised sõjaväeõppused Ameerika Ühendriikide, Itaalia, Iisraeli ja NATO vägede osalusel protestina Iisraeli tegevuse vastu Gaza tsoonis.
* Aserbaidžaan kritiseeris Türgi ja Armeenia suhete taastamist, nimetas seda Aserbaidžaani riigi huvide vastaseks ning nõudis Armeenia vägede lahkumist Mägi-Karabahhist. Ka Türgi keeldus piiri avamast enne vägede lahkumist.
* Eestis Pärnus supiköögi ja laste integratsiooniringi asutanud Raissa Juhans-Murumets sai Euroopa Parlamendilt Euroopa kodaniku aunimetuse.
* Järvakandi vallas avati renoveeritud rahvamaja.

## [[12. oktoober]]

* Ameerika Ühendriikides Baltimore'is peeti 160 aastat tagasi surnud kirjaniku Edgar Allan Poe sümboolne matuseteenistus.
* Gaboni põhiseaduskohus kinnitas uuesti opositsiooni vaidlustatud valimistulemuse, mille põhjal valiti presidendiks Ali Ben Bongo.
* Hiinas mõisteti surmanuhtlus kuuele uiguurile, keda süüdistatakse juulis toimunud rahutuste ajal korda saadetud kuritegudes.
* India testis õnnestunult kahte lühimaaraketti Prithvi-II. 
* Pakistani loodeosas Swāti oru lähedal hukkus autopommi plahvatuse tagajärjel vähemalt 41 inimest.
* Portugali president Aníbal Cavaco Silva tegi peaminister José Sócratesele ettepaneku moodustada valitsus.
* Põhja-Korea tulistas idarannikult välja viis lühimaaraketti.
* Rootsi Riigipank kuulutas välja Nobeli majandusauhinna laureaadi. Auhinna said Ameerika Ühendriikide majandusteadlased Elinor Ostrom ja Oliver Williamson.
* Venemaa 11. oktoobril toimunud kohalikel valimistel sai valitsev partei Ühtne Venemaa esialgsetel andmetel umbes 80 protsenti häältest.
* Venemaa peaminister Vladimir Putin alustas kolmepäevast visiiti Hiinas.
* Venemaal Moskvas vahistas miilits üle 50 opositsiooniaktivisti, kes avaldasid Puškini väljakul toimunud sanktsioneerimata miitingul meelt pealinna duuma valimiste tulemuste vastu.
* Eesti peaminister Andrus Ansip sõitis töövisiidile Hollandisse. 
* Eesti president Toomas Hendrik Ilves andis Vabariigi Presidendi Kultuurirahastu hariduspreemia üle Tartu Ülikooli lektorile ja Hugo Treffneri Gümnaasiumi bioloogiaõpetajale Urmas Kokassaarele, Kolga Keskkooli eesti keele ja kirjanduse õpetajale Terje Varulile ning Narva lasteaia "Päikene" juhatajale Heli Adamovitšile.

## [[13. oktoober]]

* Iirimaa parlamendi alamkoda valis kuluhüvitisi puudutava skandaali tõttu tagasi astunud esimehe John O'Donoghue asemele ametisse Séamus Kirki.
* Läti valitsus esitas Euroopa Komisjoni voliniku kandidaadiks senise energeetikavoliniku, diplomaadi ja poliitiku Andris Piebalgsi. 
* Rumeenias kaotas Emil Boci valitsus usaldushääletuse parlamendis häältega 254:176.
* Vaikse ookeani põhjaosas Aleuutide piirkonnas toimus kaks 6,2–6,3-pallist maavärinat.
* Eesti president Toomas Hendrik Ilves alustas neljapäevast visiiti Makedoonias ja Serbias.
* Tallinnas Kadriorus avati Gustav Ernesaksa maja, mis hakkab tegutsema hotelli ja muuseumina.
* Tallinnas äsja avatud Solarise keskuses varises sisse kinosaali 600 m² suurune kipsist ripplagi.

## [[14. oktoober]]

* Venemaal lahkusid protestina kohalike valimiste tulemuste vastu riigiduuma istungilt kõigi opositsiooniparteide esindajad.
* Eestit külastas Läti peaminister Valdis Dombrovskis.
* Austria suursaadik Eestis Angelika Saupe-Berchtold andis Mati Sirkelile üle Austria teaduse ja kunsti auristi.

## [[15. oktoober]]

* ÜRO Peaassamblee valis aastateks 2010–2011 ÜRO Julgeolekunõukogu liikmeteks Bosnia ja Hertsegoviina, Brasiilia, Gaboni, Liibanoni ja Nigeeria.
* Brüsselis sõlmisid Euroopa Komisjoni kaubandusvolinik Catherine Ashton ja Lõuna-Korea kaubandusminister Kim Jong-hoon lepingu, millega kaotatakse kaubandusbarjäärid Euroopa Liidu ja Lõuna-Korea vahel. Leppe peab ratifitseerima ka Euroopa Parlament.
* Hiinas mõisteti surmanuhtlus veel kuuele uiguurile, keda süüdistatakse juulis toimunud rahutuste ajal korda saadetud kuritegudes.
* Põhja-Korea süüdistas Lõuna-Korea sõjalaevu oma territoriaalvetesse tungimises.
* Rumeenia president Traian Băsescu nimetas parlamendi usalduse kaotanud Emil Boci asemele ajutise peaministri kandidaadiks Lucian Croitoru.
* Serbias visiidil viibiv Eesti presidentToomas Hendrik Ilves kohtus Serbia presidendi Boris Tadićiga.

## [[16. oktoober]]

* Botswanas toimusid parlamendivalimised, mille võitis valitsev konservatiivne Botswana Demokraatlik Partei.
* Gabonis astus ametisse president Ali Bongo Ondimba.
* Indoneesias tabas Jaava saart 6,1-palline maavärin, mille epitsenter oli Sunda väinas umbes 180 km Jakartast edela pool. 
* Nigeerias lõpetasid Nigeri delta iseseisvuse eest võitleva organisatsiooni MEND allesjäänud liikmed üle kolme kuu kestnud vaherahu ning teatasid, et jätkavad rünnakuid naftatööstusettevõtetele.
* Saksamaa pealinnas Berliinis avati taastatuna Teises maailmasõjas hävinud Neues Museum.
* Tallinnas Kumus avati näitus, kus on esil 60 Normandia impressionistlike maalikunstnike tööd.

## [[17. oktoober]]

* Boliivias kohtunud üheksa ühendusse ALBA kuuluva Ladina-Ameerika riigi liidrid otsustasid riikidevahelises kaubavahetuses kasutusele võtta uue valuuta sucre.
* Hispaania pealinnas Madridis toimus abordivastaste demonstratsioon, milles osales üle miljoni inimese.
* Lääne-Aafrika Riikide Majandusühendus kehtestas relvaembargo Guineale, keda süüdistatakse ulatuslikus inimõiguste rikkumises.
* Maldiivide valitsus pidas istungi kuue meetri sügavusel vee all, et juhtida tähelepanu globaalsele soojenemisele.
* Pakistani väed alustasid 30 000 võitleja osalusel operatsiooni Ţālebāni vastu Lõuna-Wazīristānis.
* Eestis Valga kesklinnas Säde pargis avati August Gailiti mälestuseks Nipernaadi skulptuur.

## [[18. oktoober]]

* Suurbritannia vormelisõitja Jenson Button tuli Vormel 1 maailmameistriks.
*Eestis toimusid kohaliku omavalitsuse volikogude valimised. Valimistel osales 60,3 protsenti hääleõiguslikest inimestest.

## [[19. oktoober]]

* Ameerika Ühendriikide valimisvaatlusorganisatsioon Democracy International esitas raporti, mille järgi ei saanud Afganistani president Ḩāmid Karzay augustis toimunud presidendivalimistel piisavalt hääli, et osutuda valituks esimeses voorus, sest umbes miljon tema poolt antud häält on võltsimise tõttu kehtetud.
* Bosnia ja Hertsegoviina serblaste liidrid lükkasid tagasi Euroopa Liidu ja Ameerika Ühendriikide reformiettepaneku, mis oleks kiirendanud riigi pääsu Euroopa Liitu ja NATO-sse.
* Venemaa, Türgi ja Itaalia energeetikaettevõtted sõlmisid leppe Samsuni-Ceyhani naftajuhtme rajamiseks.

## [[20. oktoober]]

* Afganistanis otsustati pidada 7. novembril presidendivalimiste teine voor, kus osaleb kaks 20. augustil peetud esimeses voorus enam hääli saanud kandidaati, president Ḩāmid Karzay ja sõltumatu kandidaat ‘Abdullāh ‘Abdullāh.
* Ameerika Ühendriikide asepresident Joe Biden alustas visiiti Euroopas, mille käigus külastab ta Poolat, Rumeeniat ja Tšehhit.
* Kõrgõzstanis astus peaminister Igor Tšudinovi valitsus tagasi pärast seda, kui president Kurmanbek Bakijev teatas ulatuslikest ümberkorraldustest presidendi volituste suurendamiseks.
* Lõuna-Aafrika Vabariik ja Kongo Vabariik sõlmisid lepingu, mis võimaldab Lõuna-Aafrika põlluharijatel rentida Kongos kuni kümme miljonit hektarit põllumaad.
* Lääne-Aafrika Riikide Majandusühendus peatas Nigeri liikmestaatuse, sest riigi president Tandja Mamadou keeldus parlamendivalimisi edasi lükkamast.
* Nigeris toimusid parlamendivalimised, mida boikoteerisid kõik opositsiooniparteid.
* Norra peaminister Jens Stoltenberg esitles uusi valitsusliikmeid. 
* Taani andis nõusoleku gaasijuhtme Nord Stream rajamiseks oma territoriaalvetesse ja majandustsooni.
* Valgevene president Alaksandr Łukašenka allkirjastas lepped Valgevene liitumiseks Kollektiivse Julgeolekuleppe Organisatsiooni loodava kiirreageerimisüksusega, millega olid juba liitunud teised organisatsiooni liikmesmaad Venemaa, Armeenia, Kasahstan, Kõrgõzstan, Tadžikistan ja Usbekistan.
* Eesti välisminister Urmas Paet avas Minskis Eesti suursaatkonna Valgevenes.
* Eesti Ateenas resideeriv suursaadik Küprosel Andres Talvik andis Küprose presidendile Dimítris Christófiasele üle oma volikirja.
* Eestis Läänemaal Silma looduskaitsealal Saunja külas avati Olari Taali sihtasutuse rahastatud loodushariduskeskuse õppehoone.

## [[21. oktoober]]

* India põhjaosas Mathura lähedal toimus kahe kiirrongi kokkupõrge, milles hukkus vähemalt 22 inimest.
* Kõrgõzstani president Kurmanbek Bakijev nimetas peaministriks senise Biškeki linnapea Danijar Üsönovi.
* Marshalli Saarte parlament avaldas häältega 17:15 umbusaldust president Litokwa Tomeingile. Presidendi kohusetäitjaks nimetati Ruben Zackhras. Uue presidendi valib parlament hiljemalt 5. novembril.
* Poolat külastava Ameerika Ühendriikide asepresidendi Joe Bideniga kohtunud Poola peaminister Donald Tusk teatas, et Poola on valmis osalema USA uuendatud raketitõrjesüsteemis.
* Valgevenes visiidil viibiv Eesti välisminister Urmas Paet kohtus president Alaksandr Łukašenka, välisminister Sergei Martõnovi ning opositsiooni esindajatega. Kõneldi muu hulgas Euroopa Liidu idapartnerlusest ning energiajulgeolekust. Eesti ja Valgevene vahel sõlmiti investeeringute soodustamise ja vastastikuse kaitse leping.
* Eesti Keskerakond tegi Rahvaliidule liitumisettepaneku.

## [[22. oktoober]]

* Etioopia valitsus pöördus rahvusvahelise üldsuse poole, paludes toiduabi põua tagajärjel näljaohus olevale rohkem kui kuuele miljonile inimesele.
* Euroopa Parlament kuulutas Andrei Sahharovi nimelise sõna- ja mõttevabaduse auhinna saajaks inimõiguste organisatsiooni Memorial.
* Kreekas Olümpias süüdati Vancouveri taliolümpiamängude tuli.
* Microsoft laskis jaemüügiturule operatsioonisüsteemi Windows 7.
* Rootsis Uppsalas koos olnud Rootsi kiriku kirikukogu otsustas häälteenamusega, et alates 1. novembrist 2009 hakatakse läbi viima ka samasooliste partnerite laulatusi.
* Uruguay kohus mõistis endise presidendi Gregorio Álvareze süüdi 37 mõrvas ja inimõiguste rikkumises ning määras talle 25-aastase vanglakaristuse.
* Eesti valitsus vabastas regionaalminister Siim-Valmar Kiisleri ettepanekul ametist Harju maavanema Värner Lootsmanni. 
* Eesti president Toomas Hendrik Ilves kutsus Albaania suursaadiku kohalt tagasi Peep Jahilo ning Slovakkia ja Šveitsi saadiku kohalt Katrin Saarsalu-Layachi ning nimetas Margus Rava suursaadikuks Monacos, asukohaga Pariisis; Andres Talviku suursaadikuks Albaanias, asukohaga Ateenas; Eve-Külli Kala suursaadikuks Slovakkias ja Šveitsis ning alaliseks esindajaks Rahvusvahelise Aatomienergia Agentuuri, Ühinenud Rahvaste Organisatsiooni Viini Büroo ja Tuumarelvakatsetuste Üldise Keelustamise Lepingu Organisatsiooni ettevalmistava komisjoni juures, asukohaga Viinis.
* Eesti fotograaf Urmas Tartes võitis rahvusvahelise loodusfotokonkursi "Environment Wildlife Photographer of the Year 2009" peaauhinna kategoorias "loomad oma elukeskkonnas".
* Stockholmis anti Eesti Ekspressi ajakirjanikule Janar Filippovile üle Euroopa Komisjoni Lorenzo Natali auhind.
* Tallinnas Riigikogu konverentsisaalis peetud Maalehe ja Põllumajandus-Kaubanduskoja konverentsil kuulutati 2009. aasta põllumeheks sea- ja köögiviljakasvataja, Jaagumäe talu peremees Mart Timmi Võrumaalt Navi külast.
* Eestis esilinastus režissöör Andrus Tuisu mängufilm "Pangarööv".
* Rapla lähedal avati Soome ettevõtte Saarioinen valmistoidu tehas.

## [[23. oktoober]]

* Palestiina omavalitsuse president Maḩmūd ‘Abbās teatas, et 24. jaanuaril 2010 peetakse Palestiinas parlamendi- ja presidendivalimised.
* Tais algas kolmepäevane Kagu-Aasia Maade Assotsiatsiooni tippkohtumine.
* Eesti president Toomas Hendrik Ilves alustas visiiti Läti pealinnas Riias, et kohtuda Läti presidendi Valdis Zatlersi ja Leedu presidendi Dalia Grybauskaitėga ning osaleda rahvusvahelisel välis- ja julgeolekupoliitika konverentsil.
* Eestis alustasid Keskerakond ja Sotsiaaldemokraatlik Erakond koalitsiooniläbirääkimisi Tallinna linnavalitsuse moodustamiseks.
* Tartus Maarjamõisa teaduslinnakus avati Tartu Ülikooli uus keemiahoone, keskkonna- ja materjalianalüüsi teaduskeskus Chemicum.

## [[24. oktoober]]

* Ameerika Ühendriikides New Yorgis kohtusid USA ja Põhja-Korea kõrged ametnikud, kes arutasid mitmepoolsete tuumakõneluste jätkamist. 
* Egiptuses Giza kubernerkonnas toimunud reisirongide kokkupõrkes hukkus vähemalt 25 inimest ja kümned said vigastada.
* Indoneesia idaosas toimus seitsmepalline maavärin, mille epitsenter oli 138 km sügavusel Banda meres 365 km kagus Amboni saarest. 
* Nigeri ebademokraatlikuks nimetatud parlamendivalimiste võitjaks kuulutati valitsev partei Mouvement national de la société de développement (MNSD).
* Saksamaal jõuti liidukantsler Angela Merkeli juhitud Kristlik-Demokraatliku Liidu ja Vabade Demokraatide koalitsioonikõnelustel kokkuleppele maksude vähendamises ning ministrikohtade jagamises. 
* Suurbritannias Londonis protestis umbes 5000 inimest, kes nõudsid Suurbritannia sõjaliste operatsioonide lõpetamist Afganistanis.
* Zimbabwe politsei otsis väidetavalt president Robert Mugabe käsul läbi peaminister Morgan Tsvangirai parteile kuuluva maja.
* Tšiilile kuuluval Lihavõttesaarel toimunud rahvahääletusel osalenutest hääletas 96 protsenti saarele saabuvate turistide arvu piiramise poolt.
* Tallinna saabus sõprusvisiidile USA sõjalaev USS Cole, mille pardal on kõrgtehnoloogiline Aegis-tüüpi radarisüsteem, mis on tulevase Euroopa raketikaitsesüsteemi üks põhikomponente.

## [[25. oktoober]]

* Iraagis Bagdadi kesklinnas toimunud kahes enesetapurünnakus hukkus vähemalt 130 inimest ja üle 600 sai vigastada.
* Kabardi-Balkaarias Naltšiki lähedal tapeti Inguššia opositsioonipoliitik ja inimõiguslane Makšarip Aušev. 
* Lõuna-Korea pakkus esimest korda üle kahe aasta Põhja-Koreale toiduabi, saates Punase Risti kaudu sümboolsed 10 000 tonni vilja.
* Prantsusmaa rallisõitja Sébastien Loeb tuli kuuendat korda autoralli maailmameistriks.
* Venemaal Peterburis viibiv viiest ministrist koosnev Soome valitsusdelegatsioon peaminister Matti Vanhase juhtimisel kohtus peaminister Vladimir Putiniga. Kõne all olid eelkõige Nord Stream ning metsatööstuse, keskkonna- ja tolliküsimused. Matti Vanhanen teatas, et Soome valitsus teeb otsuse Nord Streami kohta 5. novembril. 
* Rahvusvahelise Aatomienergia Agentuuri ametnikud alustasid Iraanis Qomī linna lähedal asuva tuumarikastustehase kontrollimist.
* Tuneesias toimusid presidendivalimised, mille võitis 89 protsendiga häältest võimulolev riigipea Zayn al-‘Ābidīn bin ‘Alī. Peamised opositsiooniliidrid valimistel ei osalenud. Vaatlejad ei pea valimisi demokraatlikeks. Samal ajal toimunud parlamendivalimistel sai presidendi partei RCD parlamendi 214 kohast 161. 
* Uruguays toimusid presidendi- ja parlamendivalimised. Esimeses voorus presidenti valida ei õnnestunud. 29. novembril peetakse valimiste teine voor, kus osalevad kaks enam hääli saanud kandidaati, Laia Rinde kandidaat José Mujica (sai 48,5% häältest) ja Rahvapartei kandidaat Luis Alberto Lacalle (29,2%). Parlamendivalimised võitis vasakpartei Lai Rinne, kes sai üle poole kohtadest nii alam- kui ka ülemkojas.

## [[26. oktoober]]

* Haagis alustas Rahvusvaheline Endise Jugoslaavia Kriminaaltribunal kohtupidamist muu hulgas Bosnia ja Hertsegoviina moslemite ja horvaatide genotsiidis ning sõjakuritegudes süüdistatava Radovan Karadžići üle. Radovan Karadžić on teatanud, et kavatseb kohut boikoteerida, sest ei saanud materjalidega tutvumiseks piisavalt aega.
* Itaalia kohus teatas, et 16. novembril algab kohtuprotsess peaminister Silvio Berlusconi üle, keda süüdistatakse maksupettuses.
* Marshalli Saarte parlament valis presidendiks senise parlamendi esimehe Jurelang Zedkaia.
* Mongoolia peaminister Sandžiin Bajar teatas, et astub terviseprobleemide tõttu tagasi.
* UNESCO maailmapärandi konventsiooni liikmete üldkogu valis Eesti järgmiseks neljaks aastaks UNESCO maailmapärandi komitee liikmeks.
* Eesti Naislaulu Selts valis 2009. aasta parimaks naiskooriks ETV Noortekoori.
* Pärnus endise linakombinaadi hoonetes alustas tööd metallmööblitehas, kus toodetakse välivoodeid.

## [[27. oktoober]]

* Tšehhi konstitutsioonikohus lükkas Lissaboni leppe arutelu edasi 3. novembrile.
* Eesti riigikogu võttis vastu avalduse, milles väljendab muret Nord Streami gaasijuhtmega seotud keskkonnaohtude pärast ning kutsub asjaosalisi üles neid ohte hoolikalt kaaluma.
* Eestis sai senisest Kaisma vallast valdade ühinemise tulemusel Vändra valla osa.
* Eesti sõjamuuseumi – kindral Laidoneri muuseumi nõukogu valis Euroopa Parlamenti siirdunud Indrek Tarandi asemele uueks direktoriks senise ekspositsiooniosakonna juhataja Kristjan Lutsu.

## [[28. oktoober]]

* Ameerika Ühendriikide riigisekretär Hillary Clinton alustas visiiti Pakistanis.
* Ḩamās kutsus Gaza tsoonis elavaid palestiinlasi üles mitte osalema 24. jaanuariks välja kuulutatud valimistel. 
* Mongoolia parlament kiitis heaks peaminister Sandžiin Bajari tagasiastumispalve. Peaministri kohusetäitjaks sai asepeaminister Norovõn Altanhujag, uue peaministri kandidaadiks senine välisminister Sühbaatarõn Batbold.
* Mosambiigis toimusid presidendi- ja parlamendivalimised.
* Pakistani loodeosas Peshāwaris sai turul toimunud autopommi plahvatuses surma üle 90 ning vigastada mitusada inimest.
* Saksamaa Liidupäev valis liidukantsler Angela Merkeli tagasi ametisse. Ametisse astus ka uus koalitsioonivalitsus.
* Eesti välisminister Urmas Paet ja Sloveenia välisminister Samuel Zbogar allkirjastasid Luksemburgis kahe riigi vahelise salastatud teabe vahetamise ja vastastikuse kaitse kokkuleppe.

## [[29. oktoober]]

* Aafrika Liit kehtestas Guinea sõjaväehunta liidrile Moussa Dadis Camarale ja hunta juhtkonnale reisikeelu ning külmutas nende pangakontod.
* Afganistanis Hindukuši mägedes toimus 6-palline maavärin, mille epitsenter oli umbes 250 km Kabulist põhja pool.
* Belgias Brüsselis algas kahepäevane Euroopa Ülemkogu, kus on kõne all peamiselt majanduskriisi leevendamine, finantsturgude järelevalve ning rahvusvahelise kliimaleppe rahastamine.
* Euroopa Liidu liikmesriikide liidrid jõudsid Tšehhiga kokkuleppele uutes Lissaboni leppe tingimustes.
* Fidži presidendi kohusetäitja Epeli Nailatikau nimetati ametlikult presidendiks. Ta astub ametisse novembri alguses.
* Hondurase võimu haaranud valitsus kaebas Brasiilia Rahvusvahelisse Kohtusse, süüdistades teda Hondurase kukutatud presidendi Manuel Zelaya varjamises oma saatkonnas Tegucigalpas.
* Mongoolia peaministrina astus ametisse Sühbaatarõn Batbold.
* Eesti presidendile Toomas Hendrik Ilvesele andsid oma volikirjad üle Prantsusmaa suursaadik Frédéric Billet, Itaalia suursaadik Rosa Maria Chicco Ferraro, Türgi suursaadik Ayşenur Alpaslan ja Helsingis resideeriv Jaapani suursaadik Hiroshi Maruyama. 
* Haapsalus avati Neuroloogilise Rehabilitatsioonikeskuse kliiniline liikumis- ja kõnnianalüüsi labor. 
* Reformierakonna poliitik Mati Eliste astus erakonnast välja ning lahkus Pirita halduskogust jaTallinna linnavolikogust, sest teda kahtlustatakse altkäemaksu võtmises. 
* Tartu linnavolikogu uus koosseis valis esimesel istungil volikogu esimeheks Keskerakonda kuuluva Aadu Musta, kes loobus oma kohast Riigikogus.

## [[30. oktoober]]

* Ameerika Ühendriigid ja Colombia sõlmisid lepingu, mille järgi saab USA kümneks aastaks õiguse kasutada Colombia sõjaväebaase. Muu hulgas Venezuela, Ecuador, Boliivia ja Nicaragua on lepingu suhtes ägedat pahameelt avaldanud.
* Aruba peaministriks sai Mike Eman.
* Belgias Brüsselis koos olnud Euroopa Ülemkogul jõudsid Euroopa Liidu liikmesriikide liidrid kokkuleppele detsembris toimuval Kopenhaageni kliimakonverentsil esitatavates ühistes seisukohtades kliimategevuse rahastamisel.
* Haiti Senat avaldas umbusaldust peaminister Michèle Pierre-Louis'le. Peaministri tagandamise poolt oli 29 senaatorist 18. Uue peaministri kandidaadiks sai Jean-Max Bellerive.
* Hondurase võimu haaranud president Roberto Micheletti ja võimult kõrvaldatud president Manuel Zelaya leppisid kokku, et Zelaya asub uuesti ametisse presidendina.
* Internetiaadresse haldav organisatsioon ICANN kiitis heaks otsuse hakata domeeninimedes kasutama ka ladina tähestikku mittekuuluvaid tähemärke.
* Venemaa repressiooniohvrite mälestuspäeva puhul kõnelnud president Dmitri Medvedev ütles, et Jossif Stalini kuritegusid ei saa millegagi õigustada.
* Eesti presidendile Toomas Hendrik Ilvesele tehti plaaniline songaoperatsioon.
* Haapsalu volikogu valis linnapeaks Urmas Suklese.
* Maardus algasid sangpommi tõstmise maailmameistrivõistlused.

## [[31. oktoober]]

* Ameerika Ühendriikide riigisekretär Hillary Clinton kohtus Abu Dhabis Palestiina omavalitsuse presidendi Maḩmūd ‘Abbāsiga. Kõneldi peamiselt Iisraeli ja Palestiina rahukõneluste jätkamise võimalustest.
* Saksamaa pealinnas Berliinis alustati Saksamaa ühendamise 20. aastapäeva tähistamist.
* Ukraina peaminister Julija Tõmošenko teatas, et kavatseb kandideerida 17. jaanuaril toimuvatel presidendivalimistel.
* Venemaa pealinna Moskvat külastanud Ecuadori presidendi Rafael Correa kohtumisel president Dmitri Medvedevi ja peaminister Vladimir Putiniga kõneldi peamiselt kaitse- ja energeetikaalasest koostööst.
* Moskvas toimunud umbes 500 osalejaga sõnavabaduse kaitseks korraldatud meeleavaldusel vahistas miilits vähemalt 60 inimest.